Skikking baan weg vir ANC-lys in KZN | Netwerk24
Deur Jan de Lange 15 Julie 2018 00:01
Die ANC in KwaZulu-Natal is uiteindelik reg om nuwe leiers te kies op 'n provinsiale konferensie, maar in Gauteng word nou met litigasie gedreig om die provinsie se konferensie later vandeesweek te ontwrig.
In Pietermaritzburg het die party Vrydagmiddag laat 'n skikkingsooreenkoms bereik met ses van sy lede wat die party verlede maand met 'n hofbevel verbied het om nuwe provinsiale leiers te verkies.
Die provinsiale konferensie wat op 8 Junie by die Universiteit van Zoeloeland gehou sou word, gaan nou van 19 tot 21 Julie plaasvind, het Sihle Zikalala, voormalige voorsitter in die provinsie en 'n vertroueling van oudpres. Jacob Zuma, Vrydagaand aangekondig.
Muza Ntanzi, regsverteenwoordiger van die ses aansoekers wat die hofbevel verkry het, het bevestig dat hulle 'n skikking bereik het met die ANC-taakspan wat deur die ANC se hoofkantoor opdrag gegee is om voor einde Julie 'n provinsiale konferensie te hou.
Die ANC wil in Augustus landwyd begin met die uitgerekte proses waarmee sy kandidate vir aanstaande jaar se algemene verkiesing aangewys word. Dis 'n belangrike stap in sy verkiesingsveldtog.
Zikalala is ook koördineerder van die taakspan en 'n sterk kandidaat om weer as voorsitter verkies te word, hoewel daar tekens is van 'n breuk tussen hom en die Zuma-kamp. Sy vernaamste teenstander vir dié posisie is
Mike Mabuyakhulu, 'n vertroueling van pres. Cyril Ramaphosa.
Hulle moet ongerymdhede in takstrukture en ontevredenheid met die aanwys van afgevaardigdes na die ANC se leierskonferensie in Desember verlede jaar uitstryk.
In Gauteng het die Sedibeng-streek Vrydagmiddag hofstukke op die partyleiers laat bestel wat dreig dat die streek 'n hofbevel gaan aanvra wat die provinsiale konferensie kan laat ontspoor.
"Ons is egter nie bekommerd nie. Ons het al die regte prosesse gevolg en genoeg tyd vir besware toegelaat om ons probleme intern op te los. Ons glo nie dat 'n hofaansoek kan slaag nie," sê Motalatale Modiba, woordvoerder van die Gautengse ANC.
In die Vrystaat is ook 'n hofsaak hangende om die verkiesing van provinsiale leiers in Mei ongeldig te verklaar weens beweerde ongerymdhede met die aanwys van afgevaardigdes na dié provinsie se leierskonferensie.